تورکیه جمهورباشقانی رجب طیب اردوغان، تورکیه‌نین کریمه تاتارلاری‌نین حاقلارینی قوروماغا داوام ائدجگینی دئییب.
تورکیه- اوکراین یوکسک سویه‌لی ایستراتژیک شورا ایجلاسی‌نین یئددینجی‌سی ایستانبولدا گرچکلشدی.
ایجلاس عرفه‌سینده پرزیدنت اردوغان ایله اوکراین دولت باشقانی پترو پوروشنکو ایستانبول‌داکی مابین کؤشکونده تک بتک گؤروشوب.
مطبوعاتا قاپا‌لی کئچن گؤروشمه'ده ایکیطرف‌لی و بؤلگه'سل موناسیبت‌لر موذاکیره اولونوب
سونرا شورا ایجلاسینا گئچیلدی. ایجلاسا ایکی اؤلکه‌دن باغلی ناظیرلر ده قاتیلیب.
توپلانتی سونراسی ایکی اؤلکه آراسیندا ایقتیصاد و ساوونما امکداش‌لیغی حاقیندا سازیش و پروتوکول‌لار ایمضالانیب.
ایکی لیدر داها سونرا بیرگه مطبوعات کونفرانسی کئچیریب.
پرزیدنت اردوغان، آزاد تیجارت راضیلاشماسینی ایلین سونونا قدر بیتیرمه قرارلیغیندا اولدوق‌لارینی وورغولاییب.
گوندملرینده کریمه ده واردی.
پرزیدنت اردوغان اوکراینین اراضی بوتؤو‌لوگونون قورونماسی لازیم اولدوغونو و کریمه'نین غیری-قانونی ایلحاقینی تانیمایا‌جاق‌لارینی تکرارلادی.
اوکراینا پرزیدنتی پوروشنکو دا اوکراینین اراضی بوتؤو‌لوگو ایله کریمه مسئله‌سینده وئردیگی دسته‌یه گؤره تورکیه‌یه تشککور ائدیب.
پوروشنکو، سربست تیجارت آنلاشما‌سی‌نین بیر اوّل رئاللاشماسی اوچون لازیم‌لی تعلیماتی وئردیک‌لرینی ده سؤزلرینه علاوه ائدیب.
